Izisebenzi zeZimbabwe Zimanyene Lezinye Emhlabeni Jikelele Ukunanza iMay Day
Izisebenzi zeZimbabwe zimanyene lezinye emhlabeni jikelele ukunanza ilanga leMay Day, emikhosini eyenziwe ngensuku ezehlukeneyo abeZCTU ngeSonto abeZFTU ngoMvulo.
HARARE — Inhlanganiso zezisebenzi ezeyamele ebandleni leZanu PF, eyeZimbabwe Federation of Trade Unions, zikhankasela ukuthi uhulumende, abe nguye okhetha uMayor weHarare kanye loTown Clerk, hatshi ibandla eliyabe linqobile kukhetho lwamakhansili. Lokhu kuvezwe ngomunye wenkokheli yenhlanganiso lezisebenzi zikamanisipala, i-Municipal Workers Union, umnumzana Cosmas Bungu, emkhosini oqoqwe nguhulumende phansi kogatsha lwezezisebenzi, owenzelwe enkundleni ye Rufaro eHarare ngoMvulo. Bebekhuluma ngalizwi linye abenhlanganiso ezize kulumkhosi phansi kwesihloko esithi “ Growing the Economy Through a Shared Vision and Creating Sustainable Employment ”, okubalisa eye International Labour Organisation – ILO, umqondisi wayo emahofisini ommeli wayo eZimbabwe, unkosikazi Hopolang Phororo, ekhumbuza uhulumende ukuba amalungelo ezisebenzi kungamalungelo oluntu. Bebebalutshwana kakhulu abaze emkhosini wangoMvulo, njalo kusobala ukuba kungabeZanu PF bodwa ababuyileyo bethwelwe ngamabhasi. Ungenwe ngobengumhlonitshwa kiwo, umsekeli kamongameli umnumzana Emmerson Munangagwa, abaphathintambo ababalisa owezemidlalo umnumzana Makhosini Hlongwane, owezabelo umnumzana Saviour Kasukuwere, umphathintambo wedolobha le Harare emahofisini kamongameli uNkosikazi Mirriam Chikukwa, kanye lezisebenzi ezeyamele kuZanu PF eze ZFTU. Uzulu belibaziswa ngabahlabeleli okubalisa i Mbare Chimurenga Choir, uJah Prazah kanye lo Sulumani Chimbetu. Baqale ngokufola besuka eGulf Complex edolobheni, ukuya enkundleni ye Rufaro, amapholisa ebakhaphile okube yinto eyahluke kulokho okwenzakale kowe ZCTU oqhutshwe izolo ngelanga uqhobo lezisebenzi emhlabeni jikelele lika 01 Nkwenkwezi, owenzelwe enkundleni yeGwanzura emzini we Highfields njengenhlala yenza. Owe ZCTU wona wenziwe phansi kwesihloko esithi DEFENDING WORKERS RIGHTS,OUR PREROGATIVE.